
Parlamentul României

Camera Deputaţilor                                                                                                                                                                                                                                  
	Comisia pentru apărare, ordine

publică şi siguranţă naţională

Nr.4c-12/105/2015
	                                    Bucureşti, 14.02.2017 

                          Pl x. 307/2015


Către,

BIROUL PERMANENT 
AL CAMEREI DEPUTAŢILOR

Vă înaintăm, alăturat, RAPORTUL asupra propunerii legistative privind modificarea şi completarea Legii nr.562/2004 privind autorizarea instituţiilor publice din sistemul de apărare, ordine publică şi securitate naţională de a vinde personalului propriu unele locuinţe de serviciu pe care acestea le au în administrare, trimisă cu adresa nr. PL.x. 307 din 23 martie 2015 şi înregistrat cu nr. 4c-12/105 din 24 martie 2015.
În raport cu obiectul şi conţinutul său, propunerea legislativă face parte din categoria legilor ordinare.

Preşedinte, 

Dorel-Gheorghe CĂPRAR

RAPORT 

asupra propunerii legistative privind modificarea şi completarea Legii nr.562/2004 privind autorizarea instituţiilor publice din sistemul de apărare, ordine publică şi securitate naţională de a vinde personalului propriu unele locuinţe de serviciu pe care acestea le au în administrare
1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională a fost sesizată spre dezbatere pe fond, în procedură obişnuită, cu propunerea legislativă privind modificarea şi completarea Legii nr.562/2004 privind autorizarea instituţiilor publice din sistemul de apărare, ordine publică şi securitate naţională de a vinde personalului propriu unele locuinţe de serviciu pe care acestea le au în administrare, trimisă cu adresa nr. PL.x. 307 din 23 martie 2015 şi înregistrat cu nr. 4c-12/105 din 24 martie 2015. 

Consiliul Legislativ, cu nr. 76/21.01.2015, a avizat favorabil propunerea legislativă, cu observaţii şi propuneri. 

Guvernul, cu nr. 260 din 19.02.2015 a exprimat un punct de vedere negativ. 


Comisia pentru buget, finanţe şi bănci, cu nr. 4c-2/346 din 29.04.2015 a avizat negativ această propunere legislativă.
Comisia pentru administraţie publică, amenajarea teritoriului şi echilibru ecologic, cu nr. 4c-6/149 din 19 mai 2015 a avizat negativ această propunere legislativă.

Comisia juridică, de disciplină şi imunităţi, cu nr. PLx 307 din 15 aprilie 2015 a avizat negativ iniţiativa legislativă.
Propunerea legislativă are ca obiect de reglementare completarea Legii              nr. 562/2004 în vederea soluţionării uniforme a unor situaţii apărute după intrarea în vigoare a legii. 

2. Propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

3. La dezbaterile din data de 14 februarie a.c. a participat în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat, domnul Apostol Cristian şef serviciu al Direcţiei Domenii şi Infrastructuri din Ministerul Apărării Naţionale. 
4. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
5. Senatul, în şedinţa din martie 2015, a respins această propunere legislativă. 
6.  La lucrările Comisiei, din totalul de 21 de membri, au fost prezenţi deputaţii conform listei de prezenţă.


În urma dezbaterilor, membrii Comisiei au constatat următoarele:  

- după data intrării în vigoare a Legii nr. 562/2004 au fost construite sau finalizate puţine locuinţe, majoritatea acestora fiind de intervenţie şi nu de serviciu. Astfel, MApN are în administrare o scară de bloc cu 23 apartamente şi nu este de acord cu înstrăinarea acestora; 

 - din expunerea de motive a acestei propuneri legislative reiese faptul că intenţia iniţiatorilor este de a rezolva situaţia chiriaşilor MApN care nu pot beneficia de aceleaşi condiţii ca şi ceilalţi colocatari ai aceluiaşi bloc datorită finalizării lucrărilor ulterior intrării în vigoare a legii. Ori, prin modificarea propusă nu se face distincţie între categoriile de beneficiari, respectiv angajatorii acestora, motiv pentru care efectele acesteia se resfrânge asupra tuturor instituţiilor din sistem. Mai mult, aşa cum a fost formulat art. 11  nu ar rezolva juridic situaţia chiriaşilor MApN, deoarece în perioada la care face trimitere articolul, respectivele locuinţe erau locuinţe de intervenţie; 
- în ceea ce priveşte trasmiterea dreptului de proprietate asupra terenului aferent locuinţei către cumpărătorii locuinţelor de serviciu poate exista situaţia în care terenurile respective se află în proprietatea publică a statului; prin adoptarea soluţiilor legislative preconizate de către iniţiatori s-ar crea premisele unor vicii de neconstutuţionalitate prin raportare la dispoziţiile art.136 alin.(4) din Constituţia României, republicată, prevederile art. 861 din Legea 287/2009 privind  Codul Civil şi ale art.  53 alin. (2) lit. a) din Legea 114/1996 privind locuinţele, republicată, cu modificările şi completările ulterioare; 
- iniţiativa legislativă nu respectă prevederile Legii nr. 24/2000 privind normele de tehnică legislativă, adoptarea acesteia în forma prezentată creând probleme de aplicare şi retroactivitate; 

- reprezentanţii Guvernului, împreună cu membrii Comisiei, vor analiza şi vor propune soluţii pentru aceste cazuri particulare. 

Din aceste motive, membrii Comisei propunem plenului Camerei Deputaţilor respingerea acestei iniţiative legislative. 
    Preşedinte, 
Dorel-Gheorghe CĂPRAR
Consilier parlamentar, Daria Cotoc 
